ΣΥΜΒΟΥΛΙΟ - ΨΗΦΙΣΜΑ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ της 24ης Ιουλίου 1984 σχετικά με την καταπολέμηση της οπτικοακουστικής πειρατείας

(84/C 204/01)

Ι

(Ανακοινώσεις)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ,

Εκτιμώντας:

την αυξανόμενη έκταση του φαινομένου της οπτικοακουστικής πειρατείας και του εμπορίου έργων που αναπαράγονται παράνομα

τις ζημίες που προκαλούνται έτσι στους συγγραφείς και στους άλλους δημιουργούς, στους καλλιτέχνες, ερμηνευτές και εκτελεστές, στους παραγωγούς ηχητικών ή οπτικοακουστικών έργων, ιδίως κινηματογραφικών, καθώς και στους οργανισμούς ραδιοτηλεόρασης και, γενικότερα, στο σύνολο των επαγγελμάτων του θεάματος και των επαγγελμάτων ήχου και εικόνας, όπως και στα δημόσια ταμεία

ότι, ανάμεσα στις ζημιές αυτές, η απώλεια εσόδων που υφίστανται όσοι έχουν κάνει επενδύσεις στην παραγωγή ηχητικών ή οπτικοακουστικών έργων θέτει σε κίνδυνο την παραγωγή νέων έργων ποιότητας, και κυρίως έργων των οποίων το υψηλό κόστος παραγωγής απαιτεί πολύ ευρύ κοινό

ότι, επιπλέον, οι πράξεις οπτικοακουστικής πειρατείας συνεπάγονται, για τους καταναλωτές, μέγιστους κινδύνους μειώσεως του ποιοτικού επιπέδου των προϊόντων που τους προσφέρονται

ότι τα ολέθρια αποτελέσματα αυτών των πράξεων είναι αισθητά και πέρα από τα εθνικά σύνορα και ότι το πρόβλημα της πειρατείας έχει κατά συνέπεια, διαστάσεις κοινοτικές και διεθνείς ταυτόχρονα

ότι η ανάγκη να βρεθούν κατάλληλες λύσεις αναγνωρίστηκε επανειλημμένως σε διεθνές επίπεδο, και ιδίως στα πλαίσια των διεθνών Επιτροπών των Δικαιωμάτων Πνευματικής Ιδιοκτησίας και Σύμβασης της Βέρνης και της Παγκόσμιας Σύμβασης, και κατά τα συνέδρια που έγιναν στις 25 ως 27 Μαρτίου 1981 και στις 16 ως 18 Μαρτίου 1983 ότι η έγκριση της Σύμβασης της Ρώμης της 26ης Οκτωβρίου 1961 για τα συναφή δικαιώματα των καλλιτεχνών, ερμηνευτών και εκτελεστών, των οργανισμών ραδιοφωνίας και των παραγωγών φωνογραφημάτων, της Συνθήκης της Γενεύης της 29ης Οκτωβρίου 1971 για την προστασία των παραγωγών φωνογραφημάτων κατά της αθέμιτης αναπαραγωγής των φωνογραφημάτων τους και της Συνθήκης των Βρυξελλών της 21ης Μαΐου 1974 σχετικά με τη διανομή φερόντων σημάτων φωνογραφημάτων που μεταδίδονται μέσω δορυφόρου αποτελεί απόδειξη αυτού ακριβώς του μελήματος

ότι η έκταση του φαινομένου της πειρατείας δεν έπαψε, ωστόσο, να αυξάνεται και ότι η αύξηση αυτή αποδίδεται, εν μέρει, στην έλλειψη διαδικασιών και κυρώσεων που να εφαρμόζονται αποτελεσματικά κατά των πειρατών και των εμπόρων αντιγραμμένων προϊόντων,

ΕΚΔΙΔΟΥΝ ΤΟ ΠΑΡΟΝ ΨΗΦΙΣΜΑ:

Τα κράτη μέλη

1. θα προσπαθήσουν να κυρώσουν σύντομα, αν δεν το έχουν ακόμα κάνει, τις διεθνείς συμβάσεις, που θεωρούν ότι, με τα στοιχεία αμοιβαιότητας που περιλαμβάνουν, είναι δυνατόν να διευκολύνουν την κίνηση διαδικασιών κατά των πράξεων οπτικοακουστικής πειρατείας

2. θα ενισχύσουν, όσο χρειάζεται, στα πλαίσια των διεθνών συμβάσεων στις οποίες έχουν προσχωρήσει, ή θα προσχωρήσουν, τις εθνικές τους νομοθεσίες, και ιδίως τις ποινικές, ούτως ώστε να δώσουν στις αρμόδιες υπηρεσίες όλα τα αναγκαία μέσα για την αναζήτηση και διαπίστωση των παραποιήσεων και στις δικαστικές αρχές τα απαραίτητα νομικά εφόδια για να καταστέλλουν τις παραποιήσεις αυτές κατά τρόπο αποτρεπτικό και αποτελεσματικό

3. θα εξετάσουν στο επίπεδο των ενδιαφερομένων υπηρεσιών όλα τα κατάλληλα μέτρα ώστε να δημιουργηθεί και να αναπτυχθεί, ανάμεσά τους, στενή συνεργασία, στα πλαίσια της καταπολέμησης της οπτιακουστικής πειρατείας

4. θα θέσουν σε εφαρμογή μια συστηματική πολιτική συνεργασίας ανάμεσα στις δημόσιες υπηρεσίες και τους επαγγελματίες, προκειμένου να παρακολουθείται η εξέλιξη του φαινομένου της πειρατείας και να προσαρμόζονται αδιάκοπα στην εξέλιξη αυτή οι τεχνικές πρόληψης, διαπίστωσης και καταστολής των δολίων πράξεων

5. θα ακολουθήσουν,σε συνεργασία με τις διεθνείς οργανώσεις της πνευματικής ιδιοκτησίας, μια πολιτική σύμφωνα με την οποία θα τίθεται στη διάθεση των κρατών και των φορέων των δικαιωμάτων κάθε πληροφορία σχετικά με τις νομοθεσίες και νομολογίες που αφορούν την οπτικοακουστική πειρατεία

6. συμφωνούν να εξετασθεί, στα πλαίσια των τωρινών συζητήσεων σχετικά με τα δικαιώματα πνευματικής ιδιοκτησίας και στο κατάλληλο επίπεδο, κάθε πρόταση συμβατικής, νομοθετικής ή άλλης φύσεως που θα μπορούσε να συμβάλει στην εύρεση κατάλληλης λύσης των προβλημάτων, και ιδίως κάθε δυνατότητα να βελτιωθεί η αποτελεσματικότητα των διαδικασιών και των κυρώσεων που εφαρμόζονται κατά των πειρατών και των εμπόρων αντιγραμμένων προϊόντων.